Monitorul Social, proiect al Friedrich-Ebert-Stiftung România, lansează un nou infografic despre situaţia celor mai săraci 10% dintre români.

Infograficul pornește de la constatarea că săracii români sunt cei mai săraci dintre săracii Europei.

Cei 10% cei mai săraci români câștigă sub 974€ pe an. Mai concret, mai mult de 1,5 milioane de persoane câștigă sub 3€ pe zi. Săraci există peste tot, dar săracii noștri sunt sensibil mai săraci decât cei din celelalte țări: veniturile celor 10% cei mai săraci români sunt de 10 ori mai mici decât ale celor 10% cei mai săraci europeni.

Ponderea în totalul național al veniturilor ce revin zecimii din populație cu cele mai mici venituri este o măsură a inegalității distribuției veniturilor (cu cât ponderea este mai mică, cu atât inegalitatea este mai mare). Celor mai săraci 10% dintre români le revin doar 2% din totalul veniturilor. Este cea mai mică proporție înregistrată în Uniunea Europeană.

Infograficul poate fi consultat la: https://monitorsocial.ro/indicator/saracii-romani-sunt-cei-mai-saraci-dintre-saracii-europei/

Sursa datelor este Eurostat.